Gandia i Pleven (Bulgària) signen dissabte el Protocol d´Agermanament
25 setembre 2018

## Gandia i Pleven (Bulgària) signen dissabte el Protocol d´Agermanament25 setembre 2018Última actualització: 14 juliol 2025

![](../gestion/img/_AO_5906-copia.jpg)  
  

El pròxim dissabte, 29 de setembre tindrà lloc la signatura del Protocol d’Agermanament entre les ciutats germanes de Gandia i Pleven (Bulgària). L’acte tindrà lloc, a les 10 h, al Saló de Plenaris. La Delegació de Pleven estarà presidida pel seu **alcalde, Georg Spartansky**, acompanyat de **Martin Mitev, president del Consell Municipal de Pleven** (parlament local) i **Svetlana Kostadinova**, cap del departament de Relacions i Protocol. Tot seguit, a la plaça Major, hi haurà una exhibició de danses búlgares i valencianes.

Així ho ha anunciat aquest matí la **regidora de Relacions Internacionals, Liduvina Gil**: _“__Aquest protocol declara l’interès de les dues ciutats en la cooperació a llarg termini a través d’esforços conjunts en nom de la prosperitat i el desenvolupament d’ambdós municipis i en benefici de la seua ciutadania._ _Les polítiques d’agermanament, històricament han aprofitat per conèixer i relacionar-se amb altres ciutats i altres realitats. Agermanar-se no és sols un gest, sinó també l’oportunitat d’intercanviar coneixements, cultura, tradicions i història”_.

Gandia va iniciar a l’any 2011 els tràmits administratius per a l’aprovació d’un protocol d’acord per tal d’establir cooperació entre ciutats pel seu agermanament. Eixe any la ciutat de Gandia comptava amb una població búlgara de 4.029 persones, procedint de la província de Pleven gairebé el 50%. A hores d’ara, després dels anys més forts de la crisi, el nombre de persones ha abaixat a 3.980.

Cal recordar també, que Gandia va ser una de les ciutats pioneres en obrir una escola búlgara, en el seu moment, al col·legi Borja Jesuïtes i, actualment, a l’Escola Pia. I Gandia és, juntament amb València, seu de les votacions per a les eleccions generals a Bulgària.

A més a més, tenim quatre associacions búlgares, que participen i col·laboren en tots els esdeveniments de la ciutat.

**Pleven**

Pleven és una de les ciutats més grans de Bulgària, localitzada en el nord del país. És el centre administratiu de la província que porta el mateix nom. La seua població és al voltant de 115.000 habitants.    

**Similituds**

Pleven té una de les universitats de més prestigi de Bulgària, la de Medicina, i Gandia és seu de tres universitats també.

La nostra ciutat compta amb el tresor de la història de la família Borja i Pleven és una ciutat mil·lenària. Un dels tresors més grans dels tracis (una tribu molt gran que va ocupar la península balcànica abans de la conquesta dels eslaus i els tartabúlgars) es va descobrir allí. També va ser una gran base romana que es va dir Storgosia.   

[Twittear](https://twitter.com/share)